ET Euroopa Liidu Teataja C 385/2

Seitsmeteistkümnes eduaruanne väike- ja kergrelvade ning nende laskemoona ebaseadusliku hankimise ja salakaubaveo vastase võitluse ELi strateegia rakendamise kohta – (2014/I)

(2014/C 385/02)

I. SISSEJUHATUS

Seitsmeteistkümnendas eduaruandes väike- ja kergrelvade ning nende laskemoona ebaseadusliku hankimise ja salakaubaveo vastase võitluse ELi strateegia rakendamise kohta käsitletakse ELi tegevust 2014. aasta esimesel poolaastal (1. jaanuarist kuni 30. juunini 2014). Aruande koostas Euroopa välisteenistuse massihävitusrelvade, tavarelvade ja kosmose osakond koostöös muude Euroopa välisteenistuse ja Euroopa Komisjoni asjaomaste talitustega. Euroopa Liit jätkas aruandes käsitletaval perioodil väike- ja kergrelvade ning nende laskemoonaga seotud küsimuse tõstatamist kõikidel mitmepoolsetel foorumitel ja poliitilises dialoogis kolmandate riikidega selliste asjaomaste rahvusvaheliste vahendite kontekstis nagu väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitlev ÜRO tegevuskava ning riikidel ebaseaduslike väike- ja kergrelvade õigeaegset ja usaldusväärset tuvastamist ja päritolu kindlakstegemist võimaldav rahvusvaheline vahend. Relvakaubanduslepingu vastuvõtmine 2013. aastal täiendab ja tugevdab loodetavasti tööd, mida tehakse selliste ÜRO vahendite suhtes nagu tegevuskava ja tulirelvade protokoll. Väike- ja kergrelvade lisamine relvakaubanduslepingu kohaldamisalasse loob õiguslikult siduvad kohustused ja uued normid väike- ja kergrelvade seadusliku üleandmise reguleerimiseks, mis vähendab veelgi väike- ja kergrelvade ebaseaduslikule turule suunamise ohtu. Kõnealusel perioodil jätkas EL mitme väike- ja kergrelvade ning nende laskemoona ebaseadusliku kaubanduse ja ülemäärase kuhjumise tõkestamise või ennetamise alase projekti elluviimist.

II. ELI VÄIKE- JA KERGRELVADE STRATEEGIAS SISALDUVA TEGEVUSKAVA RAKENDAMINE

II.1. Tõhus mitmepoolsus ülemaailmsete, piirkondlike ja siseriiklike mehhanismide loomiseks, et tõkestada väike- ja kergrelvade ning nende laskemoona müüki ja destabiliseerivat levikut

a) Väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva ÜRO 2001. aasta tegevuskava rakendamine

EL osales aktiivselt viiendal iga kahe aasta järel toimuval ÜRO tegevuskava rakendamist käsitleval riikide kohtumisel (edaspidi „BMS5”), mis toimus 16.–20. juunil 2014. aastal New Yorgis. BMS5 ettevalmistamise käigus esitas EL töödokumendi (1), mis käsitles ELi eelistusi kohtumise päevakava osas, ning osales aktiivselt kõigil mitteametlikel konsultatsioonidel.

BMS5 lõppdokumendis leidsid kajastamist ELi jaoks olulised prioriteedid, nagu näiteks keskendumine füüsilisele julgeolekule ja varude haldamisele (sealhulgas viide kõnealuses valdkonnas kehtivatele rahvusvahelistele standarditele ja juhistele), ebaseaduslike relvade päritolu kindlakstegemine konflikti- ja konfliktijärgses olukorras olevates riikides, viited ÜRO peasekretäri esialgsele aruandele tehnoloogia arengu mõjudest väikerelvade tootmisele ning märgistamise, arvestuse pidamise ja päritolu kindlakstegemise tehnoloogiale, 2015. aastal toimuvale riikide ekspertide avatud kohtumisele esitatud soovitus viimati nimetatud küsimust täiendavalt käsitleda ning selle tunnistamine, et ebaseaduslikud väike- ja kergrelvad toovad kaasa hävitavaid tagajärgi tsiviilelanikele, eelkõige naistele ja lastele. Kahjuks ei leidnud lõppdokumendis kajastamist teised küsimused, nagu näiteks viide relvakaubanduslepingule ja ÜRO Julgeolekunõukogu resolutsioonile 2117, ning laskemoona ei lisatud sõnaselgelt lõppdokumendi teksti.

ELi suur nähtavus tagati BMS5 käigus seeläbi, et EL osales aktiivselt läbirääkimisprotsessis, esitas täiskogu istungitel neli ametlikku avaldust ning andis oma panuse kõrvalüritustesse, mis hõlmas ka ELi rahastatava projekti iTrace rahvusvahelist käivitamist (vt allpool).

Selleks, et täiendada ELi poolt ÜRO tasandil tehtavaid poliitilisi jõupingutusi, et edendada konflikti- ja konfliktijärgses olukorras olevates riikides kasutatavate väike- ja kergrelvade päritolu süsteemsemat kindlakstegemist, võttis nõukogu 25. novembril 2013. aastal vastu otsuse 2013/698/ÜVJP (2), et luua juurdepääsetav ja kasutajasõbralik ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmne mehhanism (iTrace), et vähendada nendega ebaseaduslikult kauplemise ohtu. Süsteemi eesmärk on jälgida ebaseaduslikke väike- ja kergrelvi ning muid ebaseaduslikke tavarelvi ja laskemoona ning koondada andmed konkreetsete relvatüüpide, tarnijate, üleandmise suundumuste ja ebaseaduslike saajate kohta. Keskendudes konfliktidest mõjutatud piirkondadele ning kasutades kohapeal tehtavate uuringute andmeid ning juba olemas olevaid poliitikakujundamise seisukohast asjakohaseid väike- ja kergrelvade ning muude ebaseaduslike tavarelvade ja laskemoona üleandmist käsitlevaid dokumente, peaks iTrace olema esimene ülemaailmne mehhanism relvade salakaubaveo süstemaatiliseks jälgimiseks. Sellega soovitakse ka aidata teostada järelevalvet relvakaubanduslepingu rakendamise üle, anda ulatuslikku teavet relvakaubanduslepingu rakendamist käsitlevate aruannete jaoks ja tugevdada riikide valitsuste võimet näha ette relvaekspordi loa andmise mõju.

Kõnealuse nõukogu otsuse rakendusasutus Conflict Armament Research alustas 2014. aasta esimesel poolaastal süsteemi iTrace tehnilist väljatöötamist ja viis mitmes riigis (Kesk-Aafrika Vabariik, Kongo Demokraatlik Vabariik, Iraak, Somaalia, Lõuna-Sudaan ja Süüria) läbi esimesed kohapeal tehtavad uurimised, et süsteemi reaalajas teavet sisestada. Lisaks teostas Conflict Armament Research 17. juunil BMS5 raames süsteemi iTrace rahvusvahelise käivitamise ning tutvustas juunis iTrace’i projekti teavitusseminaridel, mis toimusid Washingtonisja Nairobis. Avalikkusele kättesaadava internetipõhise kaardistamisportaali iTrace täielik käivitamine toimub kavandatu kohaselt 2014. aasta septembri lõpus.

Nõukogu 18. juuli 2011. aasta otsuse 2011/428/ÜVJP (millega toetatakse ÜRO desarmeerimisbüroo tegevusi, mille eesmärk on rakendada ÜRO tegevuskava) (3) raames osutati 2014. aasta esimesel poolaastal riikidele toetust, et saavutada päritolu kindlakstegemist käsitleva rahvusvahelise vahendi täielik ja tulemuslik rakendamine, sealhulgas seeläbi, et viiakse läbi piirkondlik täienduskoolituskursus, mis käsitleb relvade märgistamise, arvestuse pidamise ja päritolu kindlakstegemise riiklike programmide kavandamist ja rakendamist (Lomé, Togo, 18.–19. märts 2014). Seminar lõi Lääne-Aafrika Riikide Majandusühenduse (ECOWAS) liikmesriikide ekspertidele platvormi, mis võimaldas lisada päritolu kindlakstegemist käsitleva rahvusvahelise vahendi rakendamise parimad tavad relvade märgistamise, arvestuse pidamise ja päritolu kindlakstegemise siseriiklikesse operatsioonidesse terviklikul ja jätkusuutlikul viisil. Koolituskursusel kasutati märgistamise, arvestuse pidamise ja päritolu kindlakstegemise suuniseid, mis töötati välja konkreetselt Sahara-taguste Aafrika riikide jaoks ning mis pälvis osalejate positiivse vastuvõtu. Seminari tulemusel tarnitakse praegu relvade märgistamise masinaid Burkina Fasole, Nigerile ja Sierra Leonele ning kasusaavate riikide ametiasutuste teadmiste ja ekspertiisi tase on oluliselt paranenud.

Kõnealuse nõukogu otsuse alusel jätkas ÜRO desarmeerimisbüroo (UNODA) ka rahvusvaheliste laskemoonaalaste tehniliste juhiste (IATG) rakendamise toetamist, seda eelkõige Aafrikas ja Ladina-Ameerikas. Sellega seoses korraldas UNODA koos oma rahu ja desarmeerimise Aafrika piirkondliku keskusega (UNREC) 14.–17. aprillil 2014 Nairobis Kenyas IATG täienduskoolituskursuse Lõuna- ja Ida-Aafrika riikide jaoks. Tegemist oli esimese IATG koolituskursusega, mis korraldati Aafrikas ÜRO SaferGuardi programmi raames.

Ladina-Ameerikas korraldas UNODA koos rahu, desarmeerimise ja arengu Ladina-Ameerika ja Kariibi mere piirkondliku keskusega (UNLIREC) ning koostöös rahuvalve valdkonna koolituskeskuste Ladina-Ameerika assotsiatsiooniga (ALCOPAZ) 24.–28. märtsil 2014 Asunciónis Paraguays IATG täienduskoolituskursuse.

Mõlema koolituskursuse tulemuseks oli kõrgetasemeline teadlikkus konkreetsetest tehnilistest küsimustest. Koolitusjärgsete hindamiste käigus tõid osalejad esile mitu võtmetähtsusega koolitusest tulenevat järeldust, mis hõlmasid kiireloomulist vajadust käivitada plahvatusohtlike rajatiste korrapärane kontrollimine ning vähendada tulekahjude tekkimise ohtu laskemoonaladudes ja nende ümbruses. Üks osaleja teeb praegu tööd siseriikliku õiguskaitsepoliitika muutmiseks, et viia see rohkem kooskõlla IATGga.

Valitud Aafrika ja Ladina-Ameerika riikides tehti lisaks täienduskoolituskursustele töökohal väljaõpet. Togos ja Libeerias korraldati spetsialiseeritud riigisisene koolitus, mille raames väikestele gruppidele korraldatud intensiivsed seminarid olid suunatud nii poliitikakujundajatele kui ka siseriiklikele ametiasutustele, mis võimaldas käsitleda nende erinevaid muresid. Monrovias Libeerias külastati mitteametlikult peamist laskemoonaladu. Kinnitust leidis asjaolu, et paljud täienduskoolituskursuste käigus tutvustatud tehnikad ja menetlused on juba kasutuses ning rõhuasetus peaks olema nende säilitamisel, kui siseriiklikud varud tulevikus suurenevad. Ladina-Ameerikas tehti kuus tehnilist hindamist, mis käsitlesid Paraguay laskemoona- ja relvaladusid. Hindamiste aluseks oli IATG riskivähendamise kontrollnimekiri. Iga rajatise hindamise tulemusel esitati siseriiklikele ametiasutustele soovitusi konkreetsete meetmete võtmiseks, et suurendada laskemoonavarude haldamise turvalisust ja julgeolekut ning kehtestada IATG standardid. UNODA korraldas koos UNLIRECiga Limas Peruus Peruu ametiasutustele kolmepäevase intensiivse seminari, millel käsitleti IATGga seonduvaid konkreetseid küsimusi. Siseriiklikud ametiasutused ei olnud varem läbinud laskemoonavarude haldamise rahvusvaheliste standardite alast spetsiifilist koolitust, seega täitis kõnealune seminar puujäägi ametiasutuste õppekavades.

Lõpetuseks, ÜRO peakorteris New Yorgis toimus (29.–30. aprillil 2014) ÜRO SaferGuardi programmi tehnilise läbivaatamise ja strateegilise koordineerimise rühma avakoosolek IATG rakendamiseks. Kõnealune avakoosolek koondas esimest korda ÜRO SaferGuardi programmi tehnilise läbivaatamise rühma ning IATG peamised sidusrühmad ja rakenduspartnerid. Rakenduspartnerid jagasid oma kogemusi sellest, kuidas IATGd viia konfliktijärgses olukorras olevatesse riikidesse, nagu näiteks Liibüa, Mali ja Lõuna-Sudaan.

IATG on pälvinud ka NATO liikmesriikide tähelepanu ning ÜRO Julgeolekunõukogu Korea Rahvademokraatliku Vabariigi eksperdirühma ekspert tõi esile vajaduse, et ÜRO SaferGuardi programm aitaks riike, kes ÜRO Julgeolekunõukogu kehtestatud relvaembargode jõustamise raames peavad kinni ja konfiskeerivad ohtlikke kaupu. Elava ja aktiivse arutelu tulemusel ilmnes, et ELi toetatav ÜRO SaferGuardi programm ja IATG mõjutavad paljusid riike ning leiavad kooskõla asjaomaste ÜRO organite ning rahvusvaheliste ja piirkondlike organisatsioonidega.

b) Relvakaubandusleping

EL tunneb suurt heameelt seoses relvakaubanduslepingu eduka vastuvõtmisega 2013. aastal ning usub kindlalt, et laialdase ja tõhusa rakendamise korral võib relvakaubandusleping olukorda märkimisväärselt parandada, muutes seaduslikud rahvusvahelised relvatarned vastutustundlikumaks ja läbipaistvamaks ning võideldes tavarelvadega ebaseadusliku või reguleerimata kauplemise vastu. Selle saavutamiseks kavatseb EL toetada lepingu ülemaailmset, terviklikku ja tõhusat rakendamist ning võttis nende eesmärkide toetamiseks vastu nõukogu otsuse 2013/768/ÜVJP (4) ELi tegevuse kohta relvakaubanduslepingu rakendamise toetamiseks. Kõnealuse nõukogu otsusega antakse märkimisväärset rahalist abi relvakaubanduslepingu toetamiseks ning suurendatakse oluliselt diplomaatilist mõjujõudu ELi suhtlemisel kolmandate riikidega, kui käsitletakse nende ühinemist relvakaubanduslepinguga. Kõnealuse nõukogu otsuse rakendamine algas 2014. aasta esimesel poolaastal ning rakendusasutuseks on Saksamaa majandus- ja ekspordikontrolli föderaalne büroo (BAFA). Hetkel toimub esimeste kasusaavate riikide valimine, mis sõltub nende esitatud taotlustest.

Väike- ja kergrelvade lisamine relvakaubanduslepingu kohaldamisalasse oli oluline samm, ning väike- ja kergrelvade seaduslike rahvusvaheliste üleandmiste rangemad kontrollid, näiteks karmimad lõppkasutajate kontrollid ja kinnitused ning kõrvaletoimetamise vältimise meetmed, võivad veelgi vähendada väike- ja kergrelvade ebaseaduslikule turule ümbersuunamise ohtu. Seega täiendab ja tugevdab relvakaubandusleping teisi asjaomaseid ÜRO vahendeid, nagu tegevuskava ning tulirelvade, nende osade, lisaseadiste ja laskemoona ebaseadusliku valmistamise ja nendega kauplemise vastu võitlemise protokoll (tulirelvade protokoll).

Pärast relvakaubanduslepingu allkirjastamiseks avamist 3. juunil 2013 on kõik ELi liikmesriigid sellele alla kirjutanud ning aruandlusperioodi lõpuks 30. juunil 2014 olid 21 ELi liikmesriiki andnud hoiule oma ratifitseerimiskirjad, panustades sellega oluliselt 50 ratifitseerimise piirmäära saavutamisse, mis on vajalik lepingu jõustumiseks. Teised ELi liikmesriigid peaksid andma oma ratifitseerimiskirjad varsti hoiule, arvestades seda, et nende siseriiklikud ratifitseerimismenetlused on hästi edenenud. ELi liikmesriigid on aruandlusperioodil teinud ÜVJP raames koostööd, et teha kindlaks ühised huvid seoses eelseisva protsessiga valmistada ette relvakaubanduslepingu osalisriikide esimene konverents, mis peaks toimuma 2015. aastal ning mille edu peetakse väga oluliseks, et säilitada poliitiline hoog relvakaubanduslepingu protsessis.

c) Rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni tulirelvade ebaseadusliku tootmise ja kaubanduse vastu suunatud protokolli rakendamine

ÜRO tulirelvade protokoll jõustus 3. aprillil 2014 pärast seda, kui nõukogu oli 11. veebruaril 2014 võtnud vastu otsuse, mis käsitleb rahvusvahelise organiseeritud kuritegevuse vastu võitlemise ÜRO konventsiooni täiendava tulirelvade, nende osade, lisaseadiste ja laskemoona ebaseaduslikku valmistamist ja nendega ebaseaduslikku kauplemist tõkestava protokolli (tulirelvade protokoll) sõlmimist.

ÜRO uimastite ja kuritegevuse vastu võitlemise büroo (UNODC) on alates 2011. aasta märtsist rakendanud projekti, mille eesmärk on ennetada ja tõkestada tulirelvade ebaseaduslikku piiriülest kaubandust, edendades tulirelvade protokolli ratifitseerimist ja rakendamist; UNODC on seda teinud stabiilsuse ja rahu edendamise sellise rahastamisvahendi pikaajalise komponendi kaudu, mille eesmärk on tegeleda globaalsete ja piirkonnaüleste ohtudega ning mis kandis eelnevalt stabiliseerimisvahendi nimetust. Nimetatud projekt hõlmab geograafiliselt Lääne-Aafrikat (Benin, Burkina Faso, Gambia, Ghana, Mali, Mauritaania, Senegal, Togo) ja Lõuna-Ameerikat (Argentina, Boliivia, Brasiilia, Tšiili, Paraguay, Uruguay). UNODC jätkas 2014. aasta esimesel poolaastal üksikjuhtumispõhise seadusandliku toetuse osutamist projektis osalevatele riikidele, et aidata neil muuta või võtta vastu siseriiklikke õigusakte tulirelvade protokolli sätete rakendamiseks. Selle tulemusel võttis Boliivia vastu uue tulirelvaseaduse, mis sisaldas suuremat osa UNODC soovitustest. Projekti raames viidi ka läbi suutlikkuse suurendamise alast tegevust, sealhulgas korraldati viie projektis osaleva riigi kriminaalõiguse praktiseerijatele koolitusseminare tulirelvade salakaubaveo uurimise ja selle eest süüdistuse esitamise kohta, mis sisaldasid ka valdkondadevahelisi küsimusi seoses inimõiguste kaitse meetmetega. Võttes arvesse Benini ametiasutuste vajadusi, tarniti neile relvade märgistamise masin, tehes tihedat koostööd UNODA piirkondliku bürooga. Kodanikuühiskonna organisatsioonidega tehtavat koostööd jätkati seeläbi, et neid kaasati seadusandliku abi tegevustesse ja korraldati spetsiaalseid koolituskursusi, mis olid suunatud valitsusvälistele organisatsioonidele. UNODC jätkas ka teabe kogumist konfiskeeritud tulirelvade, nende osade, lisaseadiste ja laskemoona kohta, et teha tulirelvade salakaubavedu käsitlev uuring, mis algatati 2013. aastal. Uuringu eesmärk on suurendada teadmisi tulirelvade salakaubaveo probleemi kohta, avastada võimalikke tulirelvade ebaseadusliku kaubanduse marsruute, teha kindlaks uusi või tekkivaid tulirelvade salakaubaveo suundumusi ning tuvastada tulirelvade salakaubaveo seoseid teiste probleemidega ja riikidevahelist iseloomu. Projekti kestust pikendati lisakuludeta ning see kestab 2015. aasta märtsini.

EL annab stabiilsuse ja rahu edendamise rahastamisvahendi pikaajalise komponendi alusel jätkuvalt finantsabi Interpolile, et töötada välja ja võtta kasutusele andmebaas, millega saab kindlaks teha ja jälgida kaotsi läinud, varastatud, salakaubana veetud ja ebaseaduslikult müüdud tulirelvi (iARMS) Interpoli I-24/7 süsteemi kaudu, et hõlbustada piirkondlikku ja piirkondadevahelist teabevahetust ning õiguskaitseasutuste uurimisalast koostööd. 2013. aasta jaanuaris käivitus projekti teine etapp, mis tähistab süsteemi ülemaailmset kasutuselevõtmist pärast selle edukat väljatöötamist ja katsetamist projekti esimese etapi ajal (2011–2012). Kaheaastase teise etapi (2013–2014) eesmärk on parandada süsteemi funktsionaalsust ning muuta iARMS kättesaadavaks kõigile 190-le Interpoli liikmele. Projekt näeb samuti ette tulirelvadega seotud kuritegevuse vastase võitlusega seonduva suutlikkuse suurendamist, koolitust ja kriminaalteabeteenuseid. 2014. aasta esimesel poolaastal suurenes iARMSi andmebaasi kasutamist kavandavate riikide arv 107-lt 124-le ning käesoleva aasta teises kvartalis täheldati selle andmebaasi kasutamise märkimisväärset suurenemist, eelkõige seoses päritolu kindlakstegemise taotlustega. Alles on jäänud probleemid seoses andmesisestuse suurenemisega, sest iARMS sisaldab praegu üle 300 000 kande; Interpol on selle küsimuse käsitlemiseks suurendanud teavitustegevust, nagu näiteks osalemine viiendal iga kahe aasta järel toimuval ÜRO väikerelvade tegevuskava rakendamist käsitleval riikide kohtumisel koos suunatud koolitusseminaride korraldamisega. Sel eesmärgil korraldati 2014. aasta jaanuarist juunini kuus iARMSi koolituskursust, millest viis olid piirkondliku iseloomuga ning olid suunatud 46 riigile eelkõige Aafrikas ja Euroopas. Valmistatakse ette 2015. aastal algavat kolmandat etappi, mille eesmärk on ühendada esimese kahe etapi saavutused, edendada iARMSi kasutamist kogu maailmas ning kasutada sünergiat seotud süsteemidega ELis ja mujal.

Komisjon hakkas 2014. aasta esimesel poolaastal ellu viima ideid, mis sisaldusid 21. oktoobril 2013 vastu võetud teatises „Tulirelvad ja ELi sisejulgeolek: kodanike kaitse ja salakaubandusele lõpu tegemine” (5). Esimese sammuna on komisjon hakanud välja töötama asjaomast „2015. aasta tulirelvapaketti”, mis võib sisaldada seadusandlikke ettepanekuid esiteks tulirelvade deaktiveerimise ja märgistamise kohta ning teiseks ebaseadusliku tulirelvadega kauplemise vastaste kriminaalkaristuste ühtlustamise kohta. Lõpule on viidud kaks ettevalmistavat uuringut ELi õigusaktide muutmiseks ning nende tulemused avaldatakse 2014. aasta septembris. Eksperdirühm, kes aitab ELi sisejulgeoleku kaitse eesmärgil töötada välja meetmeid tulirelvade salakaubaveo vastu, kohtus kaks korda ning esitas olulisi ettepanekuid kahe ettevalmistava uuringu poliitiliste prioriteetide ja üldise sisu kohta.

Jätkuvalt rakendatakse nõukogu poolt 2013. aasta detsembris vastu võetud ELi tulirelvade tegevuskava aastateks 2014–2017. Ühendkuningriik juhib esimest ühisoperatsiooni kiirkullerteenuste kontrollimiseks. Europol teeb tööd spetsiifilise algatusega, mille eesmärgiks on edendada sellise kuritegevuse põhjalikumat analüüsi ning sealhulgas koguda asjakohaseid andmeid. Euroopa Politseikolledž käivitas esimese koolitusprogrammi tulirelvade kohta.

2014. aasta teiseks poolaastaks kavandatud tegevuste hulka kuulub komisjoni poolt 23. oktoobril 2014 korraldatav ELi ja Lääne-Balkani riikide tulirelvaekspertide ühiskomitee koosolek, mille eesmärk on arutada ELi ja Lääne-Balkani riikide vahelist operatiivset tegevuskava, mis käsitleb võitlust tulirelvadega ebaseadusliku kauplemise vastu. Komisjon korraldab 24. oktoobril 2014 kõrgetasemelise rühma „Tulirelvade strateegia: aasta hiljem” koosoleku, mille käigus teevad praktiseerijad ja poliitikakujundajad kokkuvõtte erinevatest algatustest, mis on tehtud tulirelvi käsitleva 2013. aasta teatise alusel, ning annavad poliitilisi ja praktilisi suuniseid nende rakendamiseks.

d) Ekspordikontroll

2014. aasta esimesel poolaastal rakendati jätkuvalt nõukogu otsust 2012/711/ÜVJP (6) relvaekspordikontrolli ning ühise seisukoha 2008/944/ÜVJP põhimõtete ja kriteeriumide edendamiseks kolmandates riikides läbiviidava liidu tegevuse toetamise kohta. Saksamaa majandus- ja ekspordikontrolli föderaalne büroo (BAFA) jätkas relvakontrollialaste teavitustegevuste elluviimist ning 2014. aasta mais korraldati Tiranas Albaanias Kagu-Euroopa riikide piirkondlik seminar. Lisaks korraldati kaks seadusandluse läbivaatamise seminari (2014. aasta märtsis Montenegros ja 2014. aasta mais Gruusias), et aidata kõnealustel riikidel vaadata läbi oma ekspordikontrolli käsitlevate seaduste eelnõud. Gruusias viidi seadusandluse läbivaatamise järelmeetmena 2014. aasta mais läbi töötajate vahetus. Lisaks tehti aruandlusperioodil kolm õppevisiiti: kahe sihtrühmaks olid idapartnerluse partnerriikide ametnikud (korraldajateks Tšehhi Vabariik 2014. aasta jaanuaris ja Bulgaaria 2014. aasta aprillis) ning üks korraldati lõunanaabruse partnerriikide ametnikele (korraldas Prantsusmaa 2014. aasta aprillis). Lõpetuseks toimus Brüsselis 2014. aasta märtsis nõukogu otsuse 2012/711/ÜVJP (ning ELi kahesuguse kasutusega kaupade ekspordikontrolli teavitusprogrammi) alusel teostatud teavitustegevuse vahehindamise üritus.

II.2. Väike- ja kergrelvad kolmandate riikide ja piirkondlike organisatsioonidega peetavate poliitiliste dialoogide raames ning väike- ja kergrelvi käsitlevad klauslid

Väike- ja kergrelvade küsimus oli mitme korrapäraselt ELi poolt kolmandate riikidega peetava poliitilise dialoogi päevakavas ning seda käsitleti piirkondlike organisatsioonidega tehtava koostöö raames. ELi massihävitusrelvade leviku vastase võitluse ja desarmeerimise peanõunik ja erisaadik korraldas aruandlusperioodil massihävitusrelvade leviku vastase võitluse ja desarmeerimise küsimustes poliitilise dialoogi kohtumisi Venemaa, Ameerika Ühendriikide, Jaapani ja Argentinaga. Ta käivitas massihävitusrelvade leviku tõkestamise ja desarmeerimise alase dialoogi Indiaga (New Delhi, 16. mai) ja Pakistaniga (Islamabad, 16. juuni). Ta pidas samuti mitu muud kahepoolset konsultatsiooni erinevate osalejatega, muu hulgas selliste oluliste sündmuste raames nagu G8 massihävitusrelvade leviku tõkestamise eest vastutavate direktorite rühma kohtumine Peterburis (Jaapan) ja tuumarelva leviku tõkestamise lepingu ettevalmistamise komitee 2014. aasta kohtumine New Yorgis (USA, Jaapan, Hiina, Egiptus, Norra, Šveits, Araabia Riikide Liiga, UNODA), ning samuti Indoneesiaga (Jakarta, mai 2014).

Kooskõlas 2008. aasta detsembris vastu võetud nõukogu järeldustega väike- ja kergrelvi käsitleva elemendi lisamise kohta ELi ja kolmandate riikide vahelistesse lepingutesse toimusid täiendavad läbirääkimised eelkõige Brunei, Jaapani, Kasahstani ja Malaisiaga väike- ja kergrelvi käsitlevate elementide lisamise kohta asjakohastesse lepingutesse. Muu hulgas annavad läbirääkimised tõhusa panuse teadlikkuse suurendamisse ELi väike- ja kergrelvade poliitikast, annavad võimaluse suurendada vastastikust mõistmist asjakohaste seisukohtade osas, määravad kindlaks tulevase koostöö võimalikud valdkonnad ja innustavad partnerriike tegema konkreetseid edusamme seoses väike- ja kergrelvade kontrolli käsitlevate asjakohaste rahvusvaheliste õigusaktide tõhusa rakendamisega.

II.3. Konkreetne ELi projektitoetus kolmandatele riikidele ja piirkondlikele organisatsioonidele

a) Lääne-Balkani riigid

I. Nõukogu võttis 9. detsembril 2013 vastu otsuse 2013/730/ÜVJP (7) SEESACi (väike- ja kergrelvade kontrolli Kagu-Euroopa ja Ida-Euroopa piirkondlik keskus) poolt Kagu-Euroopa riikides läbi viidavate desarmeerimise ja relvastuskontrolli alaste tegevuste toetamise kohta, mis tugines SEESACi poolt 2010.–2012. aastal tehtud tööle nõukogu otsuse 2010/179/ÜVJP (8) alusel. Nõukogu otsusega toetatakse tegevust Albaanias, Bosnias ja Hertsegoviinas, endises Jugoslaavia Makedoonia vabariigis, Kosovos (9), Moldova Vabariigis, Montenegros ja Serbias. Muu hulgas aitab see veelgi suurendada varude julgeolekut, hävitada väike- ja kergrelvi ja nende laskemoona, parandada väike- ja kergrelvade märgistamist ja päritolu kindlakstegemist, toetada tihedamat piirkondlikku koostööd väike- ja kergrelvade küsimustes ning toetada Kagu-Euroopa riikide elanikkonna käes olevate ebaseaduslike väike- ja kergrelvade kogumist. Nõukogu otsuse täiemahuline rakendamine algas 2014. aasta jaanuaris. Varude julgeoleku suurendamiseks viis SEESAC 2014. aasta esimesel poolaastal läbi ettevalmistavaid tegevusi Bosnias ja Hertsegoviinas, Kosovos (10), Moldovas, Montenegros ja endises Jugoslaavia Makedoonia vabariigis. Jätkub Kosovo (11) siseministeeriumi väike- ja kergrelva- ning laskemoonalao rekonstrueerimine ning viidi lõpule hankemenetlus; alustati julgeolekuinfrastruktuuri parandamist Montenegro kaitseministeeriumi Brezoviki laskemoonalaos. Lisaks hõlbustas SEESAC konsultatsioonide pidamist seoses kursuste ja meetoditega, mis on vajalikud, et töötada välja piirkondlik varude haldamise koolituskava. Väike- ja kergrelvade ning nende laskemoona liigsete varude kõrvaldamise osas koordineeris SEESAC rohkem kui 1 200 väike- ja kergrelva hävitamist Bosnias ja Hertsegoviinas, mis toimus 30. juunil 2014. Lisaks hõlbustas SEESAC 9. juulil rahvusvahelise relvade hävitamise päeva puhul kogu piirkonda hõlmavat relvade koordineeritud hävitamist Lääne-Balkani riikides, mille tulemusel kõrvaldati kogu piirkonnas rohkem kui 5 000 väike- ja kergrelva. Väike- ja kergrelvade märgistamise ja päritolu kindlakstegemise parandamiseks teeb SEESAC koostööd asjaomaste partneritega Albaanias, Bosnias ja Hertsegoviinas, Kosovos (12), Serbias ja endises Jugoslaavia Makedoonia vabariigis, et kinnitada asjaomastes institutsioonides vajamineva varustuse tehnilised kirjeldused. Nõukogu otsusega anti SEESACile ka volitused aidata kaasa tulirelvaekspertide piirkondliku võrgustiku (SEEFEN) loomisele. 2014. aasta mais saadeti kõigi kasusaavate riikide politseiametite, rahandusministeeriumi tolliasutuste ja prokuratuuride juhtidele kutsed koos selgituskirjaga ning SEEFENi esimene kohtumine toimub 23.–24. septembril Durrëses Albaanias. SEEFENi liikmete vahelist teabevahetust lihtsustatakse internetipõhise teabevahetusplatvormi abil, mida SEESAC praegu välja töötab. SEESAC tugevdab ka piirkondlikku koostööd ja teabevahetust, suurendades sel eesmärgil riiklike väike- ja kergrelvade komisjonide suutlikkust; 2014. aastal toimus kaks ametlikku kohtumist, millest esimene peeti Belgradis Serbias ja teine Jahorinas Bosnias ja Hertsegoviinas.

II. Jätkuvalt viidi ellu järelmeetmete projekti, mida teostatakse stabiilsuse ja rahu edendamise rahastamisvahendi kriisidele reageerimise komponendi kaudu ning mille eesmärk on parandada nende isikute ja kohalike kogukondade julgeolekut, ohutust ja arenguperspektiive, kellele võiksid mõju avaldada Bosnia ja Hertsegoviina laskemoonaladudes toimuvad juhuslikud plahvatused. Bosnia ja Hertsegoviina sõjaväelaskemoona varud ületavad hinnanguliselt 24 000 tonni, millest üle 17 000 tonni on keemiliselt ebastabiilsed ja võivad suure tõenäosusega kontrollimatult plahvatada, mis võib põhjustada inimohvreid ja mõjutada negatiivselt ka piirkonda. Bosnia ja Hertsegoviina kaitseministeeriumil ei ole piisavat suutlikkust ega piisavaid finantsressursse, et tagada ladudes asjakohaste standardite kasutamine, ning seetõttu sõltub ta ELi ja rahvusvahelisest abist, et viia läbi lõhkemata lõhkeseadmete ja sõjategevusest mahajäänud lõhkekehade kahjutustamine ja hävitamine ning tagada varude suurem turvalisus. 2014. aasta mais Bosniat ja Hertsegoviinat tabanud laastavad üleujutused põhjustasid märkimisväärse tsiviil- ja humanitaarkriisi ning kahtlustuste kohaselt paiknevad üle 70 % üleujutatud aladel miinid ja üle 2 000 üleujutuse põhjustatud maalihke on eelnevalt avastamata miinid viinud tulvavetesse ja jõekallastele, mistõttu on tekkinud ilmne julgeolekuoht tsiviilelanikkonnale. Bosnia ja Hertsegoviina miinivastase tegevuse komitee tegi kaitseministeeriumile ülesandeks demineerida 4 miljoni m2 suurune ala, kus kahtlustatakse miinide olemasolu. Sellest 300 000 m2 on üle ujutatud ning ministeeriumil ei ole piisavalt varustust, mis võimaldaks tal tõhusalt reageerida miinide ja julgeoleku osas radikaalselt muutunud olukorrale. Sõjaväelaskemoona hävitamise keskuse TROM Doboj ümbruses toimuda võivad maalihked võivad põhjustada seal ladustatud ligi 400 tonni sõjategevusest maha jäänud lõhkekehade ja laskemoona kontrollimatuid plahvatusi, kui kohe ei tehta olukorra parandamiseks pinnaseteisaldustöid. Üleujutused ei mõjutanud siiski planeerimistegevust, mille eesmärk on TROM Dobojs asuva sõjaväelaskemoona hävitamine. Komisjon tegi üleujutusjärgsete demineerimisoperatsioonide kiirendamiseks ja pikaajalise taastamise ettevalmistamiseks ettepaneku suurendada 20 % (767 000 euro võrra) algse projekti eelarvet (3,9 miljonit eurot), mille UNDP kiitis heaks pärast konsultatsioone Bosnia ja Hertsegoviina kaitseministeeriumiga. Projekti kestust pikendatakse 12 kuu võrra. Kõnealusest pikendamisest tulenevad uued tegevused on järgmised: kaitseministeeriumi 611 demineerija suutlikkuse suurendamine, mis võimaldab neil kohe läbi viia miinide avastamise ja kahjutustamise operatsioone üleujutusest mõjutatud piirkondades; spetsialiseerunud väljaõppe korraldamine miinivastase tegevuse läbiviimiseks häda- ja kriisiolukordades; spetsiaalsete detektorite tarnimine, mistõttu muutub võimalikuks sügavamal maa all paiknevate miinide avastamine, raskesti läbitaval maastikul kasutatavate demineerimismasinate tarnimine, personalile lisakaitse muretsemine, välitelkide tarnimine, meditsiinis kasutatavate liiklusvahendite tarnimine, märgistusvahendite tarnimine ning kiireloomuliste pinnaseteisaldustööde tegemine TROM Doboj ümbruses, hoidmaks ära ohtu, et üleujutustest põhjustatud maalihked tabavad laskemoona hävitamise keskust.

b) OSCE piirkond

Ajavahemikul 1. jaanuarist–30. juunini 2014 rakendati jätkuvalt nõukogu otsust 2012/662/ÜVJP (millega toetatakse tegevusi, millega vähendatakse Euroopa Julgeoleku- ja Koostööorganisatsiooniga (OSCE) kaetud piirkonnas väike- ja kergrelvade ebaseadusliku kaubanduse ja liigse hankimise ohtu) (13). Jätkuvalt viidi läbi Kõrgõzstanis ja Valgevenes asuvate tavarelvastuse ja tavarelvade laskemoona varude säilitamise kohtade julgeoleku suurendamise kohapealset rakendamise etappi, mille eesmärk on arendada välja jätkusuutlikud ja tõhusad turvasüsteemid ja taristud teatud väike- ja kergrelvade ladustamise kohtades. Valgevenes on peaaegu lõpule viidud tööd, mida tehakse Gomeli äärelinnas ning Valgevene-Ukraina riigipiiri lähedal asuvas suures laos. Remonditud rajatise avamise ametlik tseremoonia toimub kava kohaselt 2014. aasta sügise alguses.

Kõrgõzstanis viidi lõpule uute ja remontimisele kuuluvate väike- ja kergrelvade ning tavarelvade laskemoona ladude projekteerimine Bužumis (Batkeni oblast), Koi-Tašis (Tšui oblast) ja Gultšas (Oši oblast). Kuna seismiliselt aktiivses piirkonnas tuleb teha täiendavaid topograafilisi ja geoloogilisi uuringuid, pikendati kavandatud projekteerimis- ja ehitusteenuste hankeks ette nähtud tähtaegasid. 2015. aasta oktoobris peaks algama ühe uue lao ehitamine.

Pärast väike- ja kergrelvade hävitamiseks ette nähtud seadmete rahvusvahelise hanke läbiviimist tarniti Kõrgõzstani eriotstarbelised hüdraulilised käärid. Seadmed paigaldatakse, töötajatele tehakse väljaõpe ning väike- ja kergrelvade liigsed varud hävitatakse pärast seda, kui ladudes on lõpule viidud ehitus- ja remonditööd.

Pärast seda, kui sellest huvitatud kaitseministeeriumid olid esialgu katsetanud väike- ja kergrelvade ja laskemoona elektroonilise arvestuse tarkvara testversiooni, taotlesid Bosnia ja Hertsegoviina ning Montenegro katsetamise pikendamist ning Kõrgõzstan, Moldova Vabariik ja Tadžikistan esitasid siseriiklikud tehnilised kirjeldused tarkvara kohandamiseks vastavalt nende spetsiifilistele vajadustele. Albaania, Serbia ja Kasahstan teatasid oma kavatsusest kasutada oma siseriiklikke arvestuse pidamise süsteeme. Lõpetuseks võib märkida, et jätkati konsultatsioone OSCE teiste liikmesriikidega (sealhulgas hiljuti Ukrainaga), kes võivad olla huvitatud tarkvara analüüsimisest.

c) Aafrika

I. Nõukogu otsuse 2012/121/ÜVJP (14) (millega toetatakse ELi-Hiina-Aafrika vahelise tavarelvastuse kontrolli alase dialoogi ja koostöö edendamist) rakendamine andis 2014. aasta esimesel poolaastal jätkuvalt oma panuse, et suurendada Hiina, ELi ja Aafrika riikide kodanikuühiskonna, tööstuse ja valitsuse esindajate teadlikkust ja süvadialoogi seoses väike- ja kergrelvade ebaseadusliku kaubanduse ja ülemäärase kuhjumise vastase võitlusega Ida-Aafrikas ning relvakaubanduslepinguga. Saferworld, Hiina relvakontrolli ja desarmeerimise assotsiatsioon (CACDA) ja Africa Peace Forum korraldasid 18. märtsil Pekingis ühiselt seminari „Rahu ja julgeoleku tagamine Aafrikas: ebaseaduslike väikerelvade ja laskemoona vastase võitluse koostöömeetmete suunas”, kus osales üle 60 osaleja. Seminar toimus Aafrika, ELi ja Hiina ühise tavarelvastuse ekspertide töörühma (EWG) egiidi all. Seminari tulemusel paranes Aafrika ja ELi liikmesriikide diplomaatide, Ida-Aafrika järvede ja Aafrika Sarve piirkonnas väike- ja kergrelvade leviku tõkestamise piirkondliku keskuse (RECSA) direktori ning Hiina ametiasutuste vaheline dialoog ja poliitiline koordineerimine, mille eesmärgiks on kujundada praktilised meetmed, mis on vajalikud, et võidelda Ida-Aafrikas ebaseaduslike väike- ja kergrelvade ning laskemoona vastu. Relvakontrolli valdkonnas tegutsevate Aafrika kõrgete ametnike ja ekspertide delegatsioon kohtus seminari raames Hiina välisministeeriumi Aafrika osakonna ametnike ning Tansaania suursaadikuga Pekingis. Külastuse tulemusel loodi RECSA liikmesriikide Pekingis resideeruvate suursaadikute rühm. Eeldatavasti tõstab kõnealune algatus Ida-Aafrikas asuvate väike- ja kergrelvadega seotud küsimused Hiina ametnike päevakorda. Saferworld, Africa Peace Forum ja CACDA korraldasid 6. mail Nairobis piirkondliku konverentsi suutlikkuse ja koostöö suurendamise kohta võitluses Ida-Aafrika ebaseaduslike väike- ja kergrelvade ning laskemoona vastu. Üritusel osales üle 50 Hiina, Aafrika ja Euroopa diplomaadi, ametniku, õpetlase ja eksperdi. Kohtumise käigus õnnestus keskendada tähelepanu praktilistele algatustele, millega aidatakse rakendada Nairobi protokolli väike- ja kergrelvade leviku piiramise, kontrolli ja vähendamise kohta Ida-Aafrikas. Konverentsi käigus pidas Hiina ametnike ja ekspertide delegatsioon konsultatsioone Kenya peamiste sidusrühmade ja RECSA sekretariaadiga. Aruandlusperioodil toimunud teised EWG kohtumised hõlmasid jaanuaris Pekingis toimunud kohtumist EWG Hiina liikmetega, et arutada EWG praegust ja kavandatud tegevust ning tulevast rahastamist, veebruaris toimunud EWG Aafrika liikme visiiti Pekingisse, jaanuaris ja veebruaris toimunud kahepoolset kohtumist Hiinas asuva ELi delegatsiooniga, mais toimunud EWG liikmete ja nõunike õppereisi Kenyasse ning mais toimunud kohtumisi EWG Aafrika liikmete ja Pekingis asuvate Aafrika saatkondade vahel. Lisaks korraldati uutele töötajatele suunatud kursusi Kenya väike- ja kergrelvade koordinatsioonikeskusele (aprill) ning Uganda väike- ja kergrelvade koordinatsioonikeskusele (aprillist juunini). Lisaks teostas Conflict Armament Research 17.–26. jaanuaril EWG taotlusel Mogadishus Somaalias kolme relva- ja laskemoonalao füüsilise julgeoleku ja varude haldamise ulatusliku läbivaatamise. Läbivaatamisaruandes esitatud tulemused aitavad Somaalia föderaalvalitsusel saada rahvusvahelist abi füüsilise julgeoleku ja varude haldamise infrastruktuuri ehitamiseks või taastamiseks. Lõpetuseks avaldati kaks uuringuaruannet, millest esimene oli „Hiina ja relvakaubandusleping – väljavaated ja probleemid” ning teine keskendus väike- ja kergrelvade ringlusele Aafrikas ja sisaldas hinnangut praegu väike- ja kergrelvade valdkonnas tehtavate sekkumiste tõhususe kohta. Mõlemad aruanded edastati Hiinas, ELis ja Aafrikas üle 500-le kodanikuühiskonna osapoolele, ametnikule, poliitikakujundajale ja poliitikule.

II. EL rakendas stabiilsuse ja rahu edendamise rahastamisvahendi pikaajalise komponendi rahastamise toel ning Nairobis asuva Ida-Aafrika järvede ja Aafrika Sarve piirkonnas väike- ja kergrelvade leviku tõkestamise piirkondliku keskuse (RECSA) kaudu jätkuvalt projekti, millega toetatakse tulirelvade ja laskemoona ebaseadusliku hankimise ja salakaubaveo vastast võitlust Aafrikas. Kõnealuse projektiga toetatakse ELi ja Aafrika ühisstrateegia rahu- ja julgeolekukomponendi rakendamist. Projekti esimese etapi käigus toetati muu hulgas mitme Ida-Aafrika riigi institutsionaalseid struktuure ja seadusandlikku suutlikkust ning see viidi lõpule 2013. aasta juunis; projekti teine etapp käivitus sama aasta juulis ning selle eesmärk on tõhustada Aafrika riikide suutlikkust tulemuslikult rakendada ja koordineerida oma jõupingutusi ebaseaduslike väike- ja kergrelvade leviku tõkestamise ja salakaubaveo vastase võitluse valdkonnas. 2014. aasta esimesel poolaastal toetati projekti raames tegevusi, millega edendatakse Aafrika mandri politseiülemate koordineerimisasutuse (AFRIPOL) loomist, ning viidi läbi terve rida tegevusi, et parandada RECSA tulemuslikkuse suurendamise eesmärgil selle institutsionaalset struktuuri. Lisaks koordineeris RECSA oma tegevust asjaomaste piirkondlike organisatsioonidega, et toetada ühise töörühma algatust seoses Mano jõega ning et planeerida ja viia jõega piirnevates riikides läbi ühisoperatsioon; samuti aitas RECSA tugevdada Tanganyika koridori ühist töörühma, osutades sellele tehnilist abi ja tehes kättesaadavaks julgeolekualaseid seadmeid. Pärast möödunud aasta lõpus toimunud seitsme elektroonilise märgistamismasina üleandmist Libeeriale, Malile, Guineale ja Lõuna-Sudaanile korraldati järelmeetme korras väljaõpe asjaomastele siseriiklikele ametiasutustele. Varude julgeoleku valdkonnas aidati projekti raames Rwanda ametiasutustel teha hindamine ja seejärel ehitada relvaladu, misjärel viidi läbi koolitusseminar. Teadlikkuse suurendamiseks tehti märkimisväärseid jõupingutusi, näiteks korraldas RECSA oma kõrvalürituse viiendal iga kahe aasta järel toimuval ÜRO väikerelvade tegevuskava rakendamist käsitleval riikide kohtumisel.

III. Nõukogu võttis 24. juunil 2013. aastal vastu otsuse 2013/320/ÜVJP (15), et eraldada kuni viie miljoni euro ulatuses ELi toetust Liibüa võimudele, et aidata neil täita oma hiiglaslike tavarelva- ja laskemoonavarude julgeoleku tagamise ülesanne. EL pakub seda toetust selleks, et aidata Liibüa vastutavatel asutustel peatada tavarelvade ja laskemoona edasine kontrollimatu levik, mis toidab jätkuvalt ebakindlust Liibüas, selle naaberriikides ja laiemas piirkonnas. Projekti kavandamisel teadvustatakse keerulist poliitilist olukorda ja sellest tulenevaid probleeme Liibüas ning vajadust tagada riiklik isevastutus ja kohalike partnerite mõjuvõimu suurendamine. Projekti kavandatav kestus on viis aastat. Nõukogu otsuse raames antav abi on osa ELi terviklikust lähenemisviisist Liibüa demokraatiale, kestlikule rahule ja julgeolekule ülemineku protsessi toetamiseks. Nõukogu otsus täiendab ELi Liibüa piirihaldamise abimissiooni pingutusi arendada Liibüa suutlikkust tõhustada lühikeses perspektiivis oma maa-, mere- ja õhupiiride turvalisust ning arendada pikas perspektiivis välja laiem integreeritud piirihalduse strateegia. Seda rakendab GIZ, Saksamaa rahvusvahelise koostöö agentuur. Aruandlusperioodil korraldati Liibüa kaitseministeeriumi relvade ja laskemoona ameti ametnikele laskemoona haldamise sissejuhatav koolitus. Osalejad läbisid koolituse, mis käsitles laskemoona haldamist, sealhulgas rahvusvaheliste laskemoonaalaste tehniliste juhiste rakendamist. Lisaks ehitati Tripolis asuva kaitseministeeriumi territooriumile väljaõppeala, mida kasutatakse laskemoona ladustamise praktiliste treeningute läbiviimiseks, ning remonditakse mitu siseruumides asuvat väljaõpperajatist. GIZ toetab ka füüsilise julgeoleku ja varude haldamise alase väljaõpperaamistiku arendamist, tehes seda koostöös ÜRO toetusmissiooniga Liibüas (UNSMIL) ja teiste partneritega. Selleks, et aidata Liibüa ametiasutusi laskemoonaladude taastamise ja julgeoleku haldamise valdkonnas, valmistab GIZ ette lepingut Taani demineerimisrühma ja kodanikuühiskonna organisatsiooniga F3, et hävitada 21 lõhkepead ja puhastada 600 000 ruutmeetrit pinnast Souq El Ahadis asuvas endises laskemoonalaos ja selle ümbruses; samal ajal on ettevalmistamisel veel üks Sterling International Groupiga sõlmitav leping, et puhastada Al Wathiyah laskemoonaladu ümbritsev piirkond. Peale selle allkirjastati organisatsiooniga DanChurchAid (DCA) leping, et hankida ja Misratas laiali jaotada relvalukud ja -kapid, misläbi toetatakse ELi stabiilsuse ja rahu edendamise rahastamisvahendi abil rahastatavat väike- ja kergrelvade haldamise alast tegevust (vt allpool). 2014. aasta aprillis alustati 4 800 päästikuluku jaotamist ning see viidi lõpule 2014. aasta mais, kui DCA korraldas koostöös Liibüa Punase Poolkuu vabatahtlikega 13 päästikulukkude jagamise üritust. 2014. aasta mais jaotati kuue ürituse raames laiali 500 relvakasti. Aruandlusperioodi lõpul aeglustus mitme kõnealuse nõukogu otsuse alusel rakendatava projekti elluviimine, seda eelkõige riigis halveneva julgeolekuolukorra tõttu.

IV. Lisaks on alates 2012. aasta septembrist DCA ja Taani Pagulasnõukogu ühisprojekt, mida rahastatakse stabiilsuse ja rahu edendamise rahastamisvahendi kriisidele reageerimise komponendi abil, pakkunud Liibüa tsiviilelanikkonnale väike- ja kergrelvadealast riskikoolitust. Selle eesmärk on vähendada väike- ja kergrelvadega seotud õnnetuste arvu ning nende relvade nähtavat olemasolu. Samuti toetab DCA koos kohalike ametiasutustega väike- ja kergrelvade ohutu haldamise poliitikat, et aidata ära hoida relvastatud vägivalda. Seni võetud meetmed hõlmavad psühhosotsiaalset tuge 28 Misrata piirkonna koolis, demineerimist (96 800 m2) Tripoli piirkonnas ning 11 kursuse korraldamist siseministeeriumile ja kaitseministeeriumile. Lõunapoolses Sabha piirkonnas kirjutati alla demineerijate koolitamise lepingule ning 2 452 inimesele võõrkogukondadest, tuletõrjeteenistustest ja koolidest korraldati koolitusi miinidega seotud ohtude kohta. Miine käsitleva nõuanderühma demineerimistegevuse toetamiseks hangiti (kõnealuse paketi osana) lõhkemoona kahjutustamiseks soomustatud ekskavaator. Tööle võeti kogenud operaator ja riigi teenistuse töötajatele pakuti masina käsitsemise koolitust. Miine käsitlev nõuanderühm aitas Zintani piirkonnas kõrvaldada 27 × 250-kilost pommi, 12 × 500-kilost pommi, 57 raketti ning üle 2 000 lendkeha ja miinipilduja. Miine käsitlev nõuanderühm rakendab ka teist projekti, mille läbiviimine algas 2014. aasta jaanuaris, et aidata vähendada veelgi sõjategevusest maha jäänud lõhkekehadest tulenevat humanitaarohtu ning edendada sõjategevusest maha jäänud lõhkekehadest ning väike- ja kergrelvadest mõjutatud kogukondades ohutut tegevust ja käitumist. Konkreetsemalt on selle fookuses i) riskikoolitus, mis on seotud sõjategevusest maha jäänud lõhkekehadest ning väike- ja kergrelvadest mõjutatud kogukondade ohutu tegevuse ja käitumisega, ning ii) siseriikliku suutlikkuse suurendamine, et käsitleda mahajäetud lõhkeseadmete ja lõhkemata lõhkeseadmete põhjustatud ohtusid. Tegevused keskenduvad Zintani ja Huni/Waddani piirkondadele, kus projekti raames värvatakse ja koolitatakse sõjategevusest maha jäänud lõhkekehadega tegelevaid meeskondi ning kõrvaldatakse ja hävitatakse kindlakstehtud mahajäetud lõhkeseadmeid ja lõhkemata lõhkeseadmeid. Lõpetuseks, 2014. aasta märtsis alustati sellise meetme võtmist, millega suurendatakse Liibüa ametiasutuste suutlikkust kriisidele reageerimise valdkonnas. Seda rakendab Genfis asuv väikerelvade ülevaate uurimisprojekt ning selle eesmärk on toetada Liibüa ametiasutuste suutlikkuse suurendamist sisejulgeoleku ja avaliku turvalisuse tagamise valdkonnas. Selle konkreetsed eesmärgid on i) arendada välja valitsusasutuste võimekus kaardistada, hinnata ja analüüsida julgeolekusektori sekkumisi ning ii) pakkuda tuge strateegiate ja tegevuskavade väljatöötamisel kogukonna turvalisuse tagamiseks, mis võib hõlmata ka väike- ja kergrelvadest tulenevaid julgeolekuohte. Rakendamisel keskendutakse kahele katsepiirkonnale, mis määratakse kindlaks koostöös Liibüa ametiasutustega. Koostööd on alustatud Liibüa siseministeeriumiga ja lähemas tulevikus korraldatakse sissejuhatav seminar.

V. ÜJKP tsiviilmissioon EUCAP Sahel Niger korraldas 30. juunist–4. juulini 2014 Nigeri ametnikele koolituse relvade ja laskemoona haldamise kohta, mis oli osa tema volitustest pakkuda nõustamist ja väljaõpet, et toetada Nigeri ametiasutuste jõupingutusi suurendada oma suutlikkust terrorismi ja organiseeritud kuritegevuse vastase võitluse valdkonnas.

VI. EL töötab praegu välja nõukogu otsust füüsilise julgeoleku ja varude haldamisega seotud tegevuse toetamiseks, et vähendada Saheli piirkonnas väike- ja kergrelvade ning nende laskemoonaga ebaseaduslikult kauplemise ohtu.

d) Kesk-Ameerika

EL rakendas jätkuvalt projekti, millega toetatakse Kesk-Ameerika väike- ja kergrelvade kontrolli programmi (CASAC). Eelnevalt UNDP raames rakendatud projekti teine toetusetapp algas 2012. aasta septembris stabiilsuse ja rahu edendamise rahastamisvahendi pikaajalise komponendi kaudu ning seda rakendavaks partneriks sai Kesk-Ameerika Integratsioonisüsteemi (SICA) julgeolekukomisjon. CASACi algatusse antud ELi projekti panuse eesmärk on luua alus piirkondlikule struktuurile ja pikaajalisele strateegiale, et võidelda nii riiklikul kui ka piirkondlikul tasandil relvade ebaseadusliku kaubanduse vastu Kesk-Ameerikas. Projekt viiakse ellu Kesk-Ameerikas ja naaberriikides ning eriliselt keskendutakse kaheksale SICA liikmesriigile (Belize, Costa Rica, El Salvador, Guatemala, Honduras, Nicaragua, Panama ja Dominikaani Vabariik). SICA on igas riigis algatanud riiklike valdkondadevaheliste komiteede strateegiliste kavade väljatöötamise protsessi, millega toetatakse mitmeaastase ühise tegevuskava väljatöötamist, mis on aluseks järelevalve-, aruandlus- ja uurimisprogrammidele tulirelvade ja relvastatud vägivalla ennetamise valdkonnas. Lisaks keskendus projekt 2014. aasta esimesel poolaastal oma ekspertide rühma (mis on integreeritud SICA kõigi kaheksa liikmesriigi luure- ja relvaüksustesse) kaudu kolmanda piirkondliku operatsiooni ettevalmistamisele, mis viiakse läbi 2014. aastal ning mille käigus konfiskeeritakse relvi, lõhkeaineid ja laskemoona. Sellele eelnesid kaks edukat piirkondlikku operatsiooni, mis viidi läbi 2012. ja 2013. aastal ning mille käigus SICA andmetel vahistati 6 113 isikut ning konfiskeeriti 8 863 relva, 21 540 laskemoonaühikut ja 444 lõhkeaineühikut. Koostöös Ladina-Ameerika ja Kariibi mere piirkonna riikide parlamentide presidentide foorumiga (FOPREL) toimus 2014. aastal esimene eraturvafirmade direktorite ja parlamendiliikmete piirkondlik kohtumine, mille tulemusel loodi piirkondliku õigusraamistiku kavand, mille eesmärgiks on ajakohastada ja ühtlustada eraturvafirmasid käsitlevaid õigusakte kaheksas kasusaavas riigis. Lisaks on viidud lõpule mitme SICA liikmesriigi hindamised, et teha kindlaks vajadused seoses seadmetega, et tugevdada tulirelvade päritolu kindlakstegemise platvormide kasutamist.

(1) http://www.un-arm.org/BMS5/documents/BMS5-WP-EU-20140425.pdf

(2) http://eur-lex.europa.eu/legal-content/ET/TXT/?uri=OJ:JOL_2013_320_R_0034_01

(3) http://eur-lex.europa.eu/LexUriServ/LexUriServ.do?uri=OJ:L:2011:188:0037:0041:ET:PDF

(4) http://eur-lex.europa.eu/LexUriServ/LexUriServ.do?uri=OJ:L:2013:341:0056:0067:ET:PDF

(5) http://eur-lex.europa.eu/LexUriServ/LexUriServ.do?uri=COM:2013:0716:FIN:en:PDF

(6) http://eur-lex.europa.eu/LexUriServ/LexUriServ.do?uri=OJ:L:2012:321:0062:0067:ET:PDF

(7) ELT L 332, 11.12.2013, lk 19.

(8) ELT L 80, 26.3.2010, lk 48.

(9) Selline nimekasutus ei mõjuta Kosovo staatuse küsimuses võetud seisukohti ning on kooskõlas ÜRO Julgeolekunõukogu resolutsiooniga 1244 (1999) ja Rahvusvahelise Kohtu arvamusega Kosovo iseseisvusdeklaratsiooni kohta.

(10) Selline nimekasutus ei mõjuta Kosovo staatuse küsimuses võetud seisukohti ning on kooskõlas ÜRO Julgeolekunõukogu resolutsiooniga 1244 (1999) ja Rahvusvahelise Kohtu arvamusega Kosovo iseseisvusdeklaratsiooni kohta.

(11) Selline nimekasutus ei mõjuta Kosovo staatuse küsimuses võetud seisukohti ning on kooskõlas ÜRO Julgeolekunõukogu resolutsiooniga 1244 (1999) ja Rahvusvahelise Kohtu arvamusega Kosovo iseseisvusdeklaratsiooni kohta.

(12) Selline nimekasutus ei mõjuta Kosovo staatuse küsimuses võetud seisukohti ning on kooskõlas ÜRO Julgeolekunõukogu resolutsiooniga 1244 (1999) ja Rahvusvahelise Kohtu arvamusega Kosovo iseseisvusdeklaratsiooni kohta.

(13) http://eur-lex.europa.eu/LexUriServ/LexUriServ.do?uri=OJ:L:2012:297:0029:0033:ET:PDF

(14) http://eur-lex.europa.eu/LexUriServ/LexUriServ.do?uri=OJ:L:2012:054:0008:0013:ET:PDF

(15) http://eur-lex.europa.eu/LexUriServ/LexUriServ.do?uri=OJ:L:2013:173:0054:0064:ET:PDF